[image: Menora]

	ועדת שחרורים במקום מושבה בבית הסוהר אש"ל
לפי חוק שחרור על תנאי ממאסר, התשס"א – 2001
הנהלת בתי המשפט


	וש"ר 67783-12-21 XXX (אסיר) נ' מדינת ישראל

לפני יו"ר ועדה, כבוד השופט בדימוס משה מכליס 
חברת ועדה – יהודית אבניאלי, חינוך
חברת ועדה – אושרת פרטוש, עו"ס
נציגת שב"ס – קלרה דזבצוק
מזכיר וועדה – דרור פרידמן

	
	31 יולי 2022


	המבקש
	XXX(אסיר) – בעצמו
ע"י ב"כ עו"ד יערה מיארה זנו


	נגד

	המשיבה
	מדינת ישראל
ע"י המתמחה ענת כהן


<#1#>

החלטה

האסיר מרצה מאסרו הראשון לתקופה של 18 חודשים בגין עבירת מעשה מגונה בכוח.
 
ב"כ המשיבה מתנגד/ת לשחרורו המוקדם של האסיר.

ב"כ המשיבה מגיש/ה ר"פ בעניינו של האסיר.

ב"כ המשיבה מגיש/ה עמדת מטא"ר המתנגדים לבקשה.

טוענ/ת ב"כ המשיבה לעובדות העבירה וחומרתה.

מגישה ב"כ המשיבה מכתב מקורבן העבירה.

טוענ/ת ב"כ המשיבה כי מדוחות גורמי הטיפול עולה כי האסיר מודה בביצוע העבירה אך מגלה מודעות ראשונית לחומרתן, ונזקק לטיפול בתחום עבירות המין אך סירב להצעה.

טוענ/ת ב"כ המשיבה כי האסיר תלה את סירובו בעובדה כי עבר טיפול במהלך משפטו.

טוענ/ת ב"כ המשיבה שעדיין נדרשת עבודה טיפולית משמעותית.

טוענ/ת ב"כ המשיבה כי לא יהא בכוחה של תוכנית רש"א לאיין את המסוכנות.

טוענ/ת ב"כ המשיבה כי אין בתוכנית רש"א טיפול ייעודי בתחום עבירות המין.

טוענת ב"כ המשיבה כי האסיר לא הרים את הנטל המוטל עליו.

ב"כ האסיר מבקשת לציין כי מדובר במאסר ראשון לאסיר שאין לו עבר פלילי.

מציינת ב"כ האסיר כי במהלך משפטו היה האסיר בטיפול שירות המבחן במסגרת מכון פאדי.

טוענת ב"כ האסיר כי יש בכוחה של תוכנית רש"א ומרכז שושן לאיין את המסוכנות.

טוענת ב"כ האסיר שהמסוכנות נקבעה בינונית נמוכה ע"י המרכז להערכת מסוכנות.

מפנה ב"כ האסיר להמלצות שירות המבחן לגבי הענישה.

טוענת ב"כ האסיר כי התוכנית המוצעת ע"י רש"א אמורה להימשך גם לאחר סיום תקופת מאסרו והאסיר מוכן לכך.

טוענת ב"כ האסיר כי משפחתו של האסיר תומכת בו.

הוועדה שמעה דברים מפי האסיר.

באשר להתנהגותו של האסיר בכלא אין כל טענה.

באשר למידת מסוכנותו של האסיר לציבור באם ישוחרר מונחים בפני הוועדה מס' דוחות.

משטרת ישראל מתנגדת לבקשתו של האסיר.

עו"ס הכלא בחווה"ד מפרט את הרקע האישי והמשפחתי.
מעריך העו"ס שהאסיר נזקק לטיפול בתחום עבירת המין, הוצע לו טיפול שכזה במח' ייעודית אך האסיר סירב בנימוק כי השתלב בטיפול טרם מאסרו ולא רואה צורך בטיפול בין כותלי בית סוהר.

המרכז להערכת מסוכנות הגדיר את מסוכנותו המינית של האסיר בינונית נמוכה.

מציין המרכז את כל העובדות בקשר עם האסיר.

מעריך המרכז כי אין סטייה מינית והעבירה בוצעה על רקע בורות בתחום המין.

מעריך המרכז שהאסיר שולב במהלך מאסרו בטיפול ייעודי לעברייני מין אך לא סיים אותו עקב כניסתו למאסר והוא זקוק להמשך טיפול ייעודי לעברייני מין.

קורבן העבירה שלחה מכתב לוועדה.

יש לציין שגם בפרוטוקול ביהמ"ש נרשמו דברים מפי המתלוננת.

רש"א במסמך מיום 12.6.22 מעריכה כי האסיר מתאים להכנת תוכנית שיקום מטעמה.

מציינת רש"א את ההליך הטיפולי שבו שולב האסיר במהלך משפטו במרכז פאדי סמאר בבאר שבע.

מציינת רש"א כי האסיר הביע מוטיבציה להמשך טיפול ייעודי.

רש"א במסמך מיום 27.6.22 מציגה תוכנית שיקום במרכז שושן.

התוכנית אינה מפורטת דיה ולפיכך הגישה רש"א ביום 29.6.22 מסמך מפורט יותר הכולל את כל מרכיבי התוכנית במרכז שושן ובמרכז פאדי סמאר.

השאלה הנשאלת אם די היה בטיפול שעבר האסיר במסגרת מרכז פאדי סמאר כדי למלא את מקומו של ההליך הטיפולי הייעודי במסגרת מאסרו.

על פי העובדות שבפנינו שהה האסיר במרכז 10 חודשים בטרם נגזר דינו ביום 6.12.21.

לא ברור לחברי הוועדה מדוע זה לא התבקשה דחיית המשפט כדי לאפשר לאסיר להשלים את ההליך הטיפולי באותו מרכז.
עובדה זו מעלה חשיבות רבה נוכח הדברים שרשם ביהמ"ש המחוזי בדיון מיום 6.12.21, שם דן בבקשה לעיכוב ביצוע המאסר.

מציין ביהמ"ש המחוזי בסע' 9: "מתחיל להבין חלקים משמעותיים במעגל העבירה בייחודי לו... הוא מתחיל להבין את הקשר בין מאפייני חשיבתו למאפייני התנהגותו... נראה כי לאחרונה אף מצליח להבין את ההשלכות השליליות של התנהגותו החפיצה כלפי הקורבן".

מציין ביהמ"ש המחוזי כי הטיפול נמצא בראשיתו ואין לקבוע כי יצליח וכי האסיר כבר השתקם.

ממשיך ומציין ביהמ"ש המחוזי: "יש קושי אפילו לקבוע בשלב זה לטעמי כי קיים סיכוי של ממש שהמבקש השתקם... וזאת כיוון שהמוטיבציה עדיין אינה גבוהה ועדיין אין אינדיקציה לשינוי עמוק בדרך החשיבה".

יוצא איפוא כי האסיר שולב בהליך טיפולי במהלך משפטו שלא הסתיים ולא נתן בידי האסיר את הכלים הראויים.

גורמי  הטיפול היו בדעה כי על האסיר להשתלב בהליך טיפולי ייעודי במהלך מאסרו, אלא שהאסיר סירב להצעה זו, למרות שמבחינת תקופת מאסרו יכול היה להשתלב בהליך טיפולי שכזה.

מכאן, מסיקים חברי הוועדה כי ההליך הטיפולי שעבר האסיר במהלך משפטו אין בו די והוא לא נתן את אותותיו באסיר כפי שציין ביהמ"ש המחוזי.

לפיכך, לא הרים האסיר את הנטל המוטל עליו ובקשתו נדחית. 

לאור עמדת האסיר באשר לפרסום שמו – 
לפרסם את ההחלטה ללא שמו של האסיר.

<#2#>

ניתנה והודעה היום ג' אב תשפ"ב, 31/07/2022 במעמד הנוכחים.

